गेवरा-पेण्ड्रा रेलवे लाइन का काम शुरू हुआ
भास्कर संवाददाता | गेवरा-दीपका
प्रस्तावित रेल कारिडोर के अंतर्गत गेवरा से पेण्ड्रा तक रेलवे लाइन बिछाई जाएगी। यह लाइन कृष्णानगर से भी गुजरेगी। रेल लाइन बिछाने और कोयला साइडिंग को लेकर राजस्व अमला मौके पर पहुंचा। इस दौरान बस्ती के लोगों ने इस निर्माण पर एतराज जताते हुए कहा है कि इसे अन्यत्र स्थानांतरित किया जाना चाहिए।
नायब तहसीलदार बीएल कुर्रे, राजस्व निरीक्षक विजय कुमार सारथी व पटवारी गितेश जायसवाल कृष्णानगर बस्ती पहुंचे। यहां प्रभावित लोगों की उपस्थिति में उनके मकान का पंचनामा तैयार किया। रेल लाइन से पूरा कृष्णानगर के लोग प्रभावित होंगे। यह बस्ती चारों ओर से घिर जाने के कारण आंगनबाड़ी, मंदिर, मस्जिद, गिरजाघर व सांस्कृतिक भवन भी प्रभावित होगा। इस परियोजना में 35 मकान सीधे तौर पर प्रभावित हो रहे है। जिनका अधिग्रहण व पुनर्वास किया जाएगा। इसका लोग विरोध कर रहे हैं। लोगों की मांग है कि इस परियोजना को अन्यत्र स्थानांतरित करें अन्यथा उनके पूरे मकानों का अधिग्रहण कर पुनर्वास दे।
मार्क्सवादी कम्युनिस्ट पार्टी ने भी परियोजना को लेकर जताया विरोध
मार्क्सवादी कम्युनिस्ट पार्टी ने इस परियोजना पर विरोध जताया है। जिला सचिव सपूरन कुलदीप ने बताया कि कलेक्टर से इस परियोजना में परिवर्तन करने को लेकर आग्रह किया गया था। लेकिन अब तक उनके द्वारा कोई कार्रवाई नहीं की गई। रेलवे लाइन बिछाने व साइडिंग निर्माण होने से पूरी बस्ती प्रदूषण की चपेट में आ जाएगी। जनजीवन अस्त-व्यस्त हो जाएगा। चारों तरफ से लोग रेलवे लाइन से घिर जाएंगे।
राजस्व अमले की कार्रवाई से गुस्सा बस्तीवालों ने की बैठक
राजस्व अमले के द्वारा कार्रवाई शुरू करने से बस्ती के लोग नाराज व भयभीत है। उन्होंने मूलचंद की अध्यक्षता में बैठक की। कलेक्टर को पुन: मांग पत्र देने का निर्णय लिया। मांग पूरी नहीं होने पर सड़क व कानूनी लड़ाई लड़ने रणनीति बनाई। बैठक में ललित महिलांगे, अब्दुल रसीद, शिवलाल साहू, लक्ष्मण गुप्ता, नसीम, बलराम मौर्य, कोमल कौशिक, मीना थापा समेत बड़ी संख्या में लोग उपस्थित थे।
bho_Deva npi_Deva hin_Deva hin_Deva awa_Deva hin_Deva hin_Deva hin_Deva